《采芝歌》
宋代·钱时

岩花开兮香满堂，秋旻杲杲兮秋风长。
采芝一曲兮何荒唐，为秦而遁兮出为子房。
天下有道兮登姚皇，共鲧斥兮夔龙骧。
山中人兮乐时康，采芝采芝兮无褰我裳。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。